Ανακοίνωση, σύμφωνα με το άρθρο 19 παράγραφος 3 του κεφαλαίου ΙΙ του πρωτοκόλλου 4 της συμφωνίας μεταξύ των κρατών της ΕΖΕΣ για τη σύσταση εποπτεύουσας αρχής και Δικαστηρίου, σχετικά με την υπόθεση αριθ. COM 0100 - Stockholm Energi (94/C 292/09)

Α. Αίτηση και κοινοποίηση

1. Στις 2 Αυγούστου 1994, η εποπτεύουσα αρχή ΕΖΕΣ έλαβε αίτηση, σύμφωνα με το άρθρο 2, και κοινοποίηση, σύμφωνα με το άρθρο 4 του κεφαλαίου ΙΙ του πρωτοκόλλου 4 της συμφωνίας μεταξύ των κρατών της ΕΖΕΣ για τη σύσταση εποπτεύουσας αρχής και Δικαστηρίου (SAC-A), συμφωνιών σχετικά με τη συνεργασία στον ενεργειακό τομέα από τη Stockholms kommun, Stockholms Stadshus AB και Stockholm Energi AB.

2. Οι ίδιες συμφωνίες κοινοποιήθηκαν στη σουηδική αρχή ανταγωνισμού στις 18 Ιουλίου 1994, σύμφωνα με το εθνικό δίκαιο ανταγωνισμού.

Β. Τα μέρη

3. Το 91 % της Stockholm Energi ανήκει στη Stockholms Stadshus, η οποία, με τη σειρά της, ανήκει στη Stockholms kommun. Τα υπόλοιπα μερίδια ανήκουν απευθείας στη Stockholms kommun. Ο συνολικός κύκλος εργασιών της Stockholm Energi ανήλθε το 1993 σε 6 δισεκατομμύρια σουηδικές κορόνες και προήλθε σχεδόν στο σύνολό του από δραστηριότητες στον τομέα της ενέργειας στη Σουηδία. Για την ίδια περίοδο, ο κύκλος εργασιών της Stockholms Stadshus, περιλαμβανομένου και εκείνου της Stockholm Energi, ανήλθε σε 15,4 περίπου δισεκατομμύρια σουηδικές κορόνες, το μεγαλύτερο μέρος του οποίου προήλθε στην περιοχή της Στοκχόλμης από στεγαστικές και κοινωφελείς δραστηριότητες. Ο συνολικός κύκλος εργασιών της Stockholms kommun ήταν περίπου 28 δισεκατομμύρια σουηδικές κορόνες το 1993, και περιελάμβανε επίσης και μη εμπορικές δραστηριότητες, όπως π.χ. φόρους και κυβερνητική χρηματοδότηση.

4. Η Scarcroft δημιουργήθηκε πρόσφατα και είναι θυγατρική της Yorkshire. Ο όμιλος Yorkshire ασκεί δραστηριότητες κυρίως στη βρετανική αγορά ηλεκτρισμού στις περιοχές του Yorkshire και Humberside. Για το 1993/94 ο συνολικός κύκλος εργασιών του ομίλου Yorkshire ανήλθε σε 1 307,9 εκατομμύρια λίρες στερλίνες. Η Yorkshire που ανήκε προηγουμένως στο δημόσιο, ιδιωτικοποιήθηκε ταυτόχρονα με την κατάργηση των ρυθμιστικών παρεμβάσεων στη βρετανική αγορά ηλεκτρισμού.

Γ. Οι συμφωνίες

5. Υπάρχει συμφωνία μετόχων μεταξύ της Stockholms Stadshus AB, της Yorkshire Electricity Group Plc (Yorkshire) και της Scarcroft Holdings Ltd (Scarcroft) που διέπει τη σχέση μεταξύ της Stockholms Stadshus και της Scarcroft όσον αφορά την αγορά από μέρους της Scarcroft του 17 % περίπου των μετοχών της Stockholm Energi. Η συμφωνία περιλαμβάνει υποχρέωση της Yorkshire, και των εταιρειών στις οποίες έχει ελέγχουσα συμμετοχή, να μην συνάπτει οποιαδήποτε συμμαχία με οποιαδήποτε εταιρεία ανταγωνίζεται ή υπάρχουν εύλογες πιθανότητες να ανταγωνιστεί την Stockholm Energi στη σουηδική αγορά ηλεκτρισμού, αερίου, αστικής θέρμανσης ή κλιματισμού. Ομοίως, η Stockholms Stadshus και οι εταιρείες στις οποίες έχει ελέγχουσα συμμετοχή, οφείλουν να μην συνάπτουν οποιαδήποτε συμμαχία στο Ηνωμένο Βασίλειο, η οποία θίγει ή ανταγωνίζεται με άλλο τρόπο τις δραστηριότητες της Yorkshire στον τομέα της παραγωγής, διανομής και προμήθειας ενέργειας. Επίσης, υπάρχουν αρκετοί όροι σχετικοί με τη διαφύλαξη των συμφερόντων της Yorkshire όσον αφορά τη Stockholm Energi.

6. Επιπλέον, υπάρχει συμφωνία αγοράς μετοχών μεταξύ της Stockholms kommun (του δήμου της Στοκχόλμης), της Stockholms Stadshus, της Yorkshire και της Scarcroft, η οποία διέπει την αγορά από μέρους της Scarcroft του 17 % περίπου των μετοχών της Stockholm Energi.

7. Οι συμφωνίες υπογράφηκαν στις 8 Ιουνίου 1994. Η συμφωνία μετόχων ισχύει μέχρι τις 31 Δεκεμβρίου 2005 με αυτόματες παρατάσεις πέντε ετών, εκτός αν ένα από τα μέρη υποβάλει έγγραφη καταγγελία με προθεσμία 24 μηνών. Και οι δύο συμφωνίες συνάπτονται υπό την αίρεση της έγκρισης ή/και αποδοχής των αρμόδιων φορέων ή αρχών, ιδίως της σουηδικής αρχής ανταγωνισμού, και της εκπλήρωσης ορισμένων υποχρεώσεων από μέρους της Stockholms kommun πριν από τις 15 Δεκεμβρίου 1994.

8. Ο κύριος στόχος της συνεργασίας φαίνεται ότι είναι η αύξηση της ανταγωνιστικότητας της Stockholm Energi και της Yorkshire στις αντίστοιχες εγχώριες αγορές, μέσω της ανταλλαγής εμπορικής και τεχνολογικής τεχνογνωσίας μεταξύ των μερών. Επίσης, η απόκτηση μεριδίων από μέρους της Yorkshire, θα ενισχύσει οικονομικά τη Stockholm Energi.

Δ. Η αγορά

9. Οι διευθετήσεις επηρεάζουν κυρίως την (τις) αγορά(ές) προϊόντων ηλεκτρισμού. Οι γεωγραφικές αγορές που επηρεάζονται είναι προωτίστως η Σουηδία και το Ηνωμένο Βασίλειο, και ιδιαίτερα η Αγγλία και η Ουαλία. Λόγω διαρθρωτικών και κανονιστικών διαφορών, η Σκοτία και η Βόρεια Ιρλανδία μπορούν να αποκλειστούν από την εξέταση των αποτελεσμάτων στη βρετανική αγορά ηλεκτρισμού. Δεν υπάρχει απευθείας ανταγωνισμός μεταξύ των εθνικών φορέων των διαφόρων χωρών λόγω των υφιστάμενων εθνικών διατάξεων.

10. Ο σουηδικός νόμος περί ηλεκτρισμού (1902:71) παρέχει περιφερειακές παραχωρήσεις στους παραγωγούς και διανομείς ηλεκτρικής ενέργειας, γεγονός που εκφράζεται στην πράξη με την παραχώρηση περιφερειακών μονοπωλίων. Επιπλέον, οι τιμές υπόκεινται σε μεγάλο βαθμό σε ρυθμιστική παρέμβαση. Ωστόσο, το σουηδικό κοινοβούλιο ενέκρινε πρόσφατα πρόταση της κυβέρνησης για την κατάργηση των ρυθμιστικών παρεμβάσεων στην αγορά ηλεκτρισμού, ώστε να είναι δυνατός ο ανταγωνισμός στη χώρα, η οποία θα τεθεί σε ισχύ την 1η Ιανουαρίου 1995.

11. Ο συνολικός κύκλος εργασιών στον τομέα ηλεκτρισμού ήταν το 1993 στη Σουηδία περίπου 140 TWh. Υπάρχουν τουλάχιστον οκτώ σημαντικοί παραγωγοί ηλεκτρικής ενέργειας στη Σουηδία. Οι δύο κυριότεροι παραγωγοί, ο Vattenfall και ο Sydkraft, εμφανίζουν αντίστοιχα το 50 % και το 20 % του συνολικού κύκλου εργασιών, ενώ η Stockholm Energi λιγότερο από το 10 %.

12. Στο Ηνωμένο Βασίλειο, η εθνική νομοθεσία περί ηλεκτρισμού αποτελεί εμπόδιο για την είσοδο στην αγορά. Ωστόσο, στη βρετανική αγορά ηλεκτρικής ενέργειας έχουν καταργηθεί οι ρυθμιστικές παρεμβάσεις ώστε να είναι δυνατός ο ανταγωνισμός μεταξύ φορέων μέσα στη χώρα.

13. Το 1993, ο συνολικός κύκλος εργασιών στην Αγγλία και την Ουαλία ανήλθε σε περίπου 270 TWh. Οι τρεις κύριοι παραγωγοί ηλεκτρικής ενέργειας στην Αγγλία και Ουαλία, οι National Power, Power Generation και Nuclear Electric, κατέχουν συνδυασμένο μερίδιο περίπου 85 % της συνολικής παραγωγής, ενώ το μερίδιο της Yorkshire είναι 1 % ή λιγότερο. Όσον αφορά τη διανομή και την πώληση ηλεκτρικής ενέργειας, εκτός από τους κύριους παραγωγούς υπάρχουν επιπλέον 12 περιφερειακές εταιρείες. Η Yorkshire είναι μία από αυτές τις περιφερειακές εταιρείες με συνολικό μερίδιο αγοράς μικρότερο του 10 %.

Ε. Οι προθέσεις της εποπτεύουσας αρχής ΕΖΕΣ

14. Λόγω των περιορισμένων διεθνικών συναλλαγών στον τομέα του ηλεκτρισμού, της σχετικά ασθενούς θέσης των μερών στις αντίστοιχες εθνικές αγορές και των πιθανολογούμενων μικρών περιοριστικών αποτελεσμάτων της συνεργασίας, η εποπτεύουσα αρχή ΕΖΕΣ προτίθεται να λάβει ευνοϊκή θέση σχετικά με τις συμφωνίες που συνοψίζονται ανωτέρω, και να κλείσει την υπόθεση σε εύθετο χρόνο αποστέλλοντας διοικητική επιστολή (επιστολή θέσης στο αρχείο). Προηγουμένως, η εποπτεύουσα αρχή ΕΖΕΣ καλεί τους ενδιαφερόμενους να υποβάλουν τις παρατηρήσεις τους εντός μηνός από την ημερομηνία δημοσίευσης της παρούσας ανακοίνωσης, αναφέροντας τον αριθμό φακέλου COM 020.0100, στην ακόλουθη διεύθυνση:

EFTA Surveillance Authority,

Competition Directorate,

1-3 Rue Marie-Thιrθse,

Β-1040 Bruxelles.